John Mary Axiaq ta’ 42 minn Ħaż-Żabbar, ġie kkundannat sena u nofs ħabs wara li nstab ħati li fl-2008 traffika d-droga eroina. Il-Maġistrat Marseann Farrugia mmultatu wkoll €1,000 u ordnat li jibda programm ta’ rijabilitazzjoni. Huwa nstab ħati wkoll ta’ pussess tad-droga u li huwa riċediv. Il-każ imur lura għall-14 t’April 2008 meta l-pulizija rċeviet informazzjoni li kien hemm sitt persuni jabbużaw mid-droga fir-residenza ta’ Axiaq f’Ħaż-Żabbar. Fid-dar, il-pulizija sabu 14-il pakkett vojt tal-eroina u oġġetti oħra relatati mat-teħid tad-droga. Il-Qorti semgħet ix-xhieda ta’ dawk li jabbużaw mid-droga li qalu li kienu jixtruha mingħand Axiaq.